KIRJALLINEN KYSYMYS E-1942/00 esittäjä(t): Marietta Giannakou-Koutsikou (PPE-DE) neuvostolle. Adnan Oktarin tapaus.



Virallinen lehti nro 089 E , 20/03/2001 s. 0119 - 0119



KIRJALLINEN KYSYMYS E-1942/00 esittäjä(t): Marietta Giannakou-Koutsikou (PPE-DE) neuvostolle (19. kesäkuuta 2000) Aihe: Adnan Oktarin tapaus Tieteen tutkimussäätiö (Science Research Foundation, SRF) on lakien 743 ja 903 nojalla perustettu kansalaisjärjestö, joka on toiminut Istanbulissa vuodesta 1990 lähtien. Adnan Oktar on SFR:n kunniapuheenjohtaja. Oktar pidätettiin 90 muun henkilön kanssa 12. marraskuuta 1999 ja odottaa edelleen vankilassa oikeudenkäyntinsä päättymistä. Poliisi tutki kello kolmen aikaan aamuyöllä laajamittaisessa operaatiossa 48 taloa, minkä seurauksena pidätettiin kyseiset henkilöt ja heidän joukossaan Adnan Oktar. Saamiemme tietojen mukaan kyseisessä operaatiossa syyllistyttiin useisiin ihmisoikeusrikkomuksiin, ja poliisi käytti väkivaltaa pidätysten aikana ja sen jälkeen. Poliisi väittää, että kyseisen kansalaisjärjestön toiminta on rikollista. Adnan Oktaria on syytetty aiemmin kaksi kertaa, mutta syytteet on hylätty molemmilla kerroilla. Oktarin oikeudenkäynti on parhaillaan käynnissä. Oikeuden ensimmäisessä istunnossa 7. huhtikuuta 2000 yleinen syyttäjä kehotti vapauttamaan pidätetyt SFR:n jäsenet, koska heitä vastaan ei löydetty mitään todisteita. Toinen istunto järjestetään 2. kesäkuuta 2000. Kun otetaan huomioon, että Turkki on EU:n jäsenehdokasvaltio, kysyn neuvostolta, onko se tietoinen tapauksesta ja pitääkö se sitä ihmisoikeusrikkomuksena? Mihin toimiin neuvosto aikoo ryhtyä tällaisten tapausten välttämiseksi tulevaisuudessa? Vastaus (23. lokakuuta 2000) Tieteen tutkimussäätiön edustajat ovat myös olleet yhteydessä neuvostoon ja sen jäseniin ja kertoneet heille Adnan Oktarin pidätyksestä. Joidenkin turkkilaisten lehtien mukaan Oktaria on syytetty kiristyksestä. Neuvostolla ei ole tietoa tai todisteita siitä, että syyllistyttiin useisiin ihmisoikeusrikkomuksiin. Neuvoston tietojen mukaan Oktarin oikeuskäsittely on meneillään. Näin ollen neuvosto katsoo, ettei sen ole syytä ottaa kantaa tähän asiaan. Yleisesti Euroopan unionin kanta Turkin ihmisoikeusrikkomuksiin perustuu Helsingin Eurooppa-neuvoston päätelmiin, joissa Turkki tunnustettiin ehdokasvaltioksi, jonka on määrä liittyä unioniin samojen kriteerien perusteella, joita sovelletaan muihinkin ehdokasvaltioihin, mukaan lukien ihmisoikeuksien kunnioittaminen. EU on antanut Turkin viranomaisten ymmärtää, että edistyminen ihmisoikeuskysymyksissä on liittymisneuvottelujen aloittamisen ennakkoehto. Turkki on tästä tietoinen, ja se on aloittanut uudistusprosessin noudattaakseen Kööpenhaminan kriteerejä. Neuvosto panee tämän tyytyväisenä merkille ja tukee Turkin hallituksen toimenpiteitä kaikkien Turkin kansalaisten ihmisoikeustilanteen parantamiseksi. Neuvosto määrittelee liittymiskumppanuudessa liittymisvalmistelujen tärkeimmät osiot, joihin kuuluu ihmisoikeuksia koskevat painopisteet. Neuvosto korostaa tässä yhteydessä, että sekä kansallisen lainsäädännön muuttaminen että sen täytäntöönpano ja moitteeton soveltaminen on tärkeää. Samalla neuvosto seuraa edelleen tiiviisti Turkin tilanteen kehittymistä ja käsittelee tarvittaessa yksilöllisiä tapauksia suoraan Turkin viranomaisten kanssa.